Președintele de onoare al PNL, Mircea-Ionescu Quintus, a declarat că prim vicepreședintele partidului, Cătălin Predoiu, rămâne, în continuare propunerea PNL-ului pentru funcția de premier al României, însă nu acum, ci când PNL va avea majoritate parlamentară.

Quintus a precizat a Predoiu va fi prim-ministru atunci când PNL va obține un mandat pentru patru ani.

”Nu acum, pentru un alt Guvern. Pentru când vom avea majoritate parlamentară. Pentru un mandat de patru ani. Nu poți să astupi niște greșeli care s-au făcut”, a spus Quintus, referitor la Cătălin Predoiu.

De asemenea, președintele de onoare al PNL a declarat că are o relație bună cu Klaus Iohannis și că a mai discutat cu președintele de câteva ori.

Întrebat ce părere are despre manifestările din ultimele zile, Mircea Quintus a declarat că regretul său este că nu poate ieși în stradă alături de restul protestatarilor.